RESEPTE: Dié boek is 'n speseryreis | Netwerk24
Deur Errieda du Toit 15 Mei 2019 05:30
Die laaste dae van die herfs lê my na aan die hart en een van die redes is dat dit die kombuisdeur oopmaak vir my gunstelingkosse: behaaglike bredies en soppe, kerries en gebakte poedings.
Met Cariema Isaacs se nuutste boek, Spice Odyssey, gaan die speserylaai ook oopgetrek word om die warmte van speserye in te nooi.
Isaacs het my gevra om die voorwoord vir haar boek te skryf, so ek leef al 'n ruk saam met die wonderlike vooruitsig van haar ode aan speserye.
Hiervoor het sy die aromatiese spoor gevolg van die geurgevulde strate van die Bo-Kaap, waar sy groot­geword het, tot die speserywoude en -markte in Sri-Lanka, Indië, Maleisië en die Midde-Ooste.
Sy is 'n ware speseryfluisteraar wat die taal kan praat van anys, asafetida, karwy en kassia tot Kasjmirse rissie, fenegriek en swart komyn. Sy reël op die blaaie vir jou 'n blye ontmoeting met ou bekendes soos kaneel, naeltjies en gemmer; lig die sluier oor die misterieuse Indiese swart sout kala namak; en prikkel jou begeerte vir die weelde van saffraan.
As jy, soos ek, geboei word deur die stories agter geregte, gaan Spice Odyssey jou ure voor 'n knetterende kaggelvuur laat deurbring met die boek in die hand.
Dis hier, in die hoofstukke met name soos "Essence", "Cherish", "Warmth", "Harvest", "Feast", "Preserve" en "Comfort", dat jy resepte gaan vind wat jou en jou geliefdes deur die koue knus om die tafel bymekaar sal bring.
Wen jou eie een!
Spice Odyssey, geskryf deur Cariema Isaacs, word deur Struik Lifestyle (deel van Penguin Random House) uitgegee.
Om 'n eksemplaar van hierdie pragtige volkleurboek met sy aanloklike resepte en foto's te wen, e-pos jou naam, kontakbesonderhede en antwoord op die kompetisievraag na errieda@edtpr.co.za.
Dui aan in die onderwerplyn: Die Burger Versnit Spice Odyssey.
Die kompetisievraag is: Hoekom wil jy Isaacs se nuwe boek wen?
Die kompetisie sluit môre om 12:00.
Kaaps-Maleise broodpoeding. Foto: Foto's: Myburgh du Plessis
3 groen kardemompeule, gekneus
125 ml lig geroosterde amandel- vlokkies, plus ekstra vir oorstrooi
6 mediumgrootte eiers
Voorverhit die oond tot 180 °C. Plaas croissants in 'n oondvaste bak en bak vir 10 minute.
Verhit die melk en strooisuiker in 'n kastrol oor matige hitte totdat dit begin kook en voeg die vanieljegeursel, kaneel en kardemom by. Hou eenkant tot afgekoel.
Breek die croissants in stukke en plaas 'n laag daarvan in dieselfde oondbak, sprinkel die amandelvlokkies en sultanas bo-oor die eerste laag en bedek met 'n tweede laag stukke croissant.
Klits die eiers by die afgekoelde gegeurde melk en giet eweredig oor die croissant-lae.
Plaas die broodpoeding in die oond en bak vir sowat tien minute.
Verhit intussen die room oor matige hitte en hou eenkant.
Haal die skottel uit die oond, giet die warm room oor die poeding en sprinkel orige amandelvlokkies oor.
Plaas weer in die oond en bak nog tien tot vyftien minute totdat die room borrel en die kors goudbruin is.
Bedien met room indien verkies terwyl dit nog warm is.
Wenk: Hoewel ou brood wat geweek is, tipies gebruik word vir broodpoedings, word Umm Ali van vars blaardeeg of gebotterde croissants gemaak vir ekstra weelde.
Dit kan ook met brioche, palmierkoekies of gemmerkoekies gemaak word.
15 ml grondboon- of klapperolie
750 g hoenderborsfilette, opgesny in 2.5 cm repies
'n halwe bossie vars Thai-basiliekruid
6 vars koljanderblare, vir garnering
2 rooi brandrissies, opgesny, vir garnering
2 takkies sitroengras, gekneus
4 knoffelhuisies, fyn gestamp
1 duimlengte stuk galangal of vars gemmer, geskil en fyngekap
2 groen Bird's Eye-brandrissies
'n halwe bossie vars koljander
Begin met die maak van die groenkerriepasta.
Verwyder die harde buiteblare van die sitroengras en kap fyn. Plaas dit saam met al die ander pastabestanddele in 'n voedselverwerker en pols tot 'n gladde pasta.
Verhit die olie in 'n groot pan oor matige hitte en braai die hoenderrepies tot net goudbruin, 5 tot 7 minute. Skep uit op 'n bord.
Verminder die hitte tot medium laag en voeg die kerriepasta in dieselfde pan by, prut 4 tot 5 minute en roer nou en dan. Voeg die klappermelk en lemmetjieblare by en laat liggies prut oor medium hoë hitte vir 5 minute tot effe verdik.
Roer die hoenderstukke by, draai die hitte laag en kook vir 'n verdere 5 minute tot gaar.
Geur na smaak met sout, kap die koljander en basielkruid grof en roer by die kerrie in.
Garneer met die gesnyde brandrissie en bedien met lemmetjiewiggies en gestoomde rys.
Gedroogde rooi brandrissieblatjang
Gedroogde rooi brandrissieblatjang.
Maak 375 ml blatjang
10 ml knoffel, gekneus
30 ml tamarinde, geweek in 125 ml water, deur 'n siffie gegooi (pulp en pitte verwyder)
45 ml droë rissievlokkies
Verhit die olie in 'n kastrol oor matige hitte en laat sweet die uie tot deurskynend, sowat 5 minute. Voeg die knoffel by en laat 3-4 minute sweet. Voeg die asyn, tamarindewater, sout en konfyt by en kook af tot 'n effe loperige sous.
Verwyder van die plaat, maar hou die hitte aan. Verwerk die sous met 'n staanmenger tot heeltemal glad en plaas die kastrol terug op die plaat. Voeg die rissievlokkies by en laat prut baie liggies vir sowat 2 minute.
Haal van die hitte af en giet dit in 'n warm, gesteriliseerde fles. Draai die deksel toe en keer die flessie om. Laat afkoel. Die blatjang kan dadelik geëet word of tot 3 maande in die yskas hou nadat dit oopgemaak is.